text: Sommeren regner væk
  10 juli 2012 kl. 08.52
  Regn, regn og atter regn. Der er ikke udsigt til sommer foreløbigt.
  Det ligner ikke sommer - og det er det heller ikke:
  - Når man ser på prognosekortene, skulle man tro, at vi var i slutningen af september. Det er stadig, så langt vi kan se, det kølige, nærmest efterårsagtige vejr, der vil dominere, siger Olaf Mathiassen, vagtchef ved DMI, til Berlingske Nyhedsbureau. 
  - Der kan godt på længere sigt komme enkelte varme dage, men der er ikke noget foreløbigt, der tyder på længerevarende sommervejr, siger han.
  I juli plejer vejret ikke at være særligt godt.
  - Juli er en af årets vådeste måneder. Der, hvor vi ser en forskel, er på temperaturen. I juni og begyndelsen af juli har temperaturen ligget pænt lavere end normalt, siger Olaf Mathiassen.
  